በአማራ ክልል በተፈጠረው ግጭት ላይ ምክክር ተደረገ
በአማራ ክልል በተለይም በምዕራብ ጎንደር ዞን የቅማንት ብሔረሰብ በሚኖርባቸው አካባቢዎች የተከሰተውንና ከ50 በላይ ለሚሆኑ ዜጎች ሞትና ለበርካቶች መፈናቀልና ለንብረት ውድመት ምክንያት በሆነው ግጭት ሳቢያ ምክትል ጠቅላይ ሚኒስትር ደመቀ መኮንን የተገኙበት በጎንደር ከተማ ዓርብ ታኅሳስ 5 ቀን 2011 ዓ.ም. ምክክር ተካሄደ፡፡በምክክሩ ለሳምንታት ያህል ያጋጠመውን ግጭት በሰላማዊ መንገድ ለመፍታት ዓላማ ያነገበ ውይይት ተካሂዷል፡፡ በተለይ ከኅዳር 23 ቀን 2011 ዓ.ም. ጀምሮ በነበረው ግጭት ከ50 በላይ ዜጎች ከሁለቱም ማኅበረሰቦች መሞታቸውን፣ ከ500 በላይ ቤቶችና የእህል አውድማዎች መቃጠላቸውን የክልሉ የኮሙዩኒኬሽን ጉዳዮች ጽሕፈት ቤት ኃላፊ አቶ አሰማሃኝ አስረስ ለሪፖርተር አረጋግጠዋል፡፡ በተጨማሪም ብዛት ያላቸው ዜጎች መፈናቀላቸው ታውቋል፡፡በግጭቱ ምክንያት ባጋጠመው ችግር ትምህርት ቤቶችና የተለያዩ የመንግሥት ተቋማት ተዘግተዋል፡፡ ግጭቱን ለማስቆም ታኅሳስ 5 ቀን 2011 ዓ.ም. በጎንደር በተደረገው የውይይት መድረክ፣ ምክትል ጠቅላይ ሚኒስትሩን ጨምሮ ከማዕከላዊ ምዕራብና ከሰሜን ጎንደር ዞኖች የተወጣጡ የሃይማኖት አባቶችና የአገር ሽማግሌዎች መገኘታቸውን ለማወቅ ተችሏል፡፡‹‹ይህ ሕዝብ አብሮ ኖሯል፣ ተዋልዷል፣ ደም አስተሳስሮታል፤›› ያሉት ምክትል ጠቅላይ ሚኒስትር ደመቀ፣ ‹‹ይህ ቀን አልፎ ነገ አብሮ መኖሩ አይቀርም መሪና ድርጅት ግን ያልፋሉ፡፡ ሕዝብና ታሪክ ግን በዘመናት ይቀጥላልና በሚያልፍ የመሪነት ዘመናችን የማያልፍ የታሪክ ጠባሳ እንዳንተው ልንጠነቀቅ ይገባል፤›› ብለዋል፡፡ከውይይቱ መጠናቀቅ በኋላ ባለ አምስት ነጥብ የአቋም መግለጫ የወጣ ሲሆን፣ በቀጣይ ችግሩን በቋሚነት ለመፍታት ይሠራበታል ተብሏል፡፡ ‹‹በኅብረተሰቡ መካከል ዕርቀ ሰላም ለማውረድ ይሠራበታል፤›› ሲሉ አቶ አሰማሃኝ ተናግረዋል፡፡በግጭቱ ለተጎዱ ዜጎች መንግሥት ከሚያደርገው ዕገዛ በተጨማሪ፣ ሕዝቡ ዕርዳታ እንዲያደርግ ተጠይቋል፡፡ግጭቱ ከተከሰተ በኋላ የመከላከያ ሠራዊት በአካባቢው መሰማራቱ ይታወሳል፡፡ ከዚህም ጋር በተያያዘ ሪፖርተር በስልክ ያነጋገራቸው የአይከል ከተማ ነዋሪዎች እንዳመለከቱት፣ አሁንም የፀጥታው ሁኔታ አስተማማኝ አይደለም፡፡ነዋሪዎቹ የፌዴራል መንግሥት በአካባቢው ያሰማራው የመከላከያ ሠራዊት በቂ ባለመሆኑ፣ በየቦታው የሕይወት መጥፋትና የንብረት ውድመት እንዳለ ተናግረዋል፡፡